- સાતમા પગારપંચ અને ખાનગીકરણના મુદ્દે - માંગણીઓ નહી સંતોષાય તો આંદોલન ઉગ્ર બનાવવાની ચિમકી ઉચ્ચારી મહેસાણા, તા.6 જુલાઈ 2018, સોમવાર ઉત્તર ગુજરાતના મહેસાણા, હિંમતનગર અને પાલનપુર એસ.ટી. ડીવીઝનોમાં ફરજ બજાવતા એસ.ટી. નિગમના 15 હજાર જેટલા કર્મચારીઓએ સોમવારથી 7 મા પગાર પંચ અને એસ.ટીના ખાનગીકરણની હિલચાલનો વિરોધ દર્શાવી આંદોલનના મંડાણ કર્યા છે. સોમવારે ડ્રાઈવર કંડકટર સહિતના કર્મચારીઓએ કાળીપટ્ટી ધારણ કરીને પોતાનો રોષ વ્યક્ત કર્યો હતો. રાજય સરકાર દ્વારા એસ.ટી. નિગમના ખાનગીકરણની થઈ રહેલી હિલચાલ તેમજ કર્મચારીઓને સાતમુ પગારપંચ આપવાના મુદ્દે ઉ.ગુજરાત એસ.ટી. કર્મચારી સંકલન સમિતિના નેજા હેઠળ આંદોલન શરૃ કરવાનો નિર્ણય કરાયો છે. જેના ભાગરૃપે સોમવારથી મહેસાણા, સાબરકાંઠા, પાટણ અને બનાસકાંઠા જિલ્લામાં આવેલ એસ.ટી નિગમ હસ્તકના એસ.ટી. ડેપોમાં ફરજ બજાવી રહેલા 15 હજાર જેટલા કર્મચારીઓએ કાળી પટ્ટી ધારણ કરીને પોતાનો વિરોધ દર્શાવ્યો હતો. ત્રણ દિવસ સુધી એસટીના કર્મચારીઓ કાળી પટ્ટી ધારણ કરી પોતાની ફરજ બજાવશે. આ ઉપરાંત પોતાની માંગણીઓ સાથે આગામી દિવસોમાં એસટી ડેપોમાં સુત્રોચાર, રામધુન, ઘંટનાદ જેવા કાર્યક્રમો યોજી આંદોલનને વેગવંતુ બનાવવામાં આવશે. વળી, જો 21 ઓગસ્ટ સુધીમાં આ સંદર્ભે રાજય સરકાર દ્વારા કર્મચારીઓના હિતમાં કોઈ નિર્ણય નહી લેવાય તો સામુહિક હડતાલ સહિત આંદોલનને ઉગ્ર બનાવવાની ચીમકી ઉચ્રવામાં આવી છે. નોંધપાત્ર છે કે, સોમવારથી એસટીના કર્મચાીઓ દ્દારા શરૃ કરવામાં આવેલ આંદોલનમાં ડ્રાઈવર-કંડકટર ઉપરાંત યાંત્રીક વિભાગના કર્મચારીઓ પણ જોડાયા હોવાનુ જાણવા મળે છે.